Foilsiú teachtaireachta maidir le formheas leasaithe chaighdeánaigh ar shonraíocht táirge i ndáil le hainm in earnáil an fhíona dá dtagraítear in Airteagal 17(2) agus (3) de Rialachán Tarmligthe (AE) 2019/33 ón gCoimisiún

(2022/C 278/08)

Foilsítear an teachtaireacht seo i gcomhréir le hAirteagal 17(5) de Rialachán Tarmligthe (AE) 2019/33 ón gCoimisiún (1).

TEACHTAIREACHT MAIDIR LE LEASÚ CAIGHDEÁNACH AG LEASÚ AN DOICIMÉID AONAIR

“Fiefs Vendéens”

PDO-FR-A0733-AM02

Dáta cur i bhfeidhm: 12 Bealtaine 2022

1. Tuairisc ar an leasú agus na cúiseanna leis

1. Cód Geografach Oifigiúil

Tuairisc agus cúiseanna

Rinneadh na bardais sa limistéar geografach a thabhairt cothrom le dáta leis an gcód geografach oifigiúil.

Níor athraíodh teorainneacha an limistéir.

Leasaíodh pointe 6 den doiciméad aonair.

2. Limistéar dáileachta críochnaithe

Tuairisc agus cúiseanna

Cuireadh seisiún an 9 agus an 10 Feabhra 2022 leis an liosta de sheisiúin den choiste náisiúnta ábhartha a d'fhormheas na limistéir dháileachta chríochaithe.

Is é is cuspóir leis an leasú seo an dáta ar a d’fhormheas an t-údarás náisiúnta na hathruithe ar an limistéar dáileachta críochnaithe laistigh den limistéar geografach táirthe a chur leis. Déantar dáileachtaí a chríochú, trí na dáileachtaí laistigh den limistéar geografach táirgthe a shainaithint, ar dáileachtaí iad atá oiriúnach chun an táirge a tháirgeadh ar táirge é a chumhdaítear leis an sonrúchán tionscnaimh faoi chosaint.

Ní dhéanfaidh na leasuithe seo difear don doiciméad aonair.

3. Bearta idirthréimhseacha

Tuairisc agus cúiseanna

Baineadh na bearta idirthréimhseacha atá in éag.

Tá deireadh leis an mbeart idirthréimhseach a bhaineann le cláir dháileachta a choimeád.

Ní athraítear an doiciméad aonair leis an leasú seo

4. Tagairt don chomhlacht cigireachta

Tuairisc agus cúiseanna

Rinneadh leasú ar fhoclaíocht na tagartha don chomhlacht cigireachta chun í a ainíniú le foclaíocht sonraíochtaí táirge eile. Is leasú eagarthóireachta amháin é sin.

Ní cheanglaítear leis an leasú seo aon athrú a dhéanamh ar an doiciméad aonair.

DOICIMÉAD AONAIR

1. Ainm an táirge

Fiefs Vendéens

2. Cineál táisc gheografaigh

STFC – Sonrúchán Tionscnaimh Faoi Chosaint

3. Catagóirí táirgí fíniúna

1. Fíon

4. TUAIRISC AR AN bhfíon NÓ AR NA FÍONTA

1. Fíonta geala agus rosé

TUAIRISC ACHOMAIR I SCRÍBHINN

Fíonta socra atá iontu, agus tá dath geal, rosé agus dearg orthu.

Tá na saintréithe anailíseacha seo a leanas sna fíonta:

— Neart alcóil nádúrtha íosta de réir toirt: fíonta geala 10 %, fíonta rosé 10,5 %, fíonta dearga 10,5 %

— Neart alcóil iomlán uasta de réir toirte tar éis saibhrithe: fíonta geala 12 %, fíonta rosé 12 %, fíonta dearga 12,5 %

— Uasmhéid aigéadachta luainí: fíonta geala 11 mhilleachoibhéis in aghaidh an lítir, fíonta rosé 11 mhilleachoibhéis in aghaidh an lítir, fíonta dearga 13 mhilleachoibhéis in aghaidh an lítir

— Uasmhéid siúcra choipthigh (glúcós agus fruchtós): fíonta geala 3 ghram in aghaidh an lítir, fíonta rosé 3 ghram in aghaidh an lítir, fíonta dearga 2,5 ghram in aghaidh an lítir

— Uasmhéid aigéid mhalaigh: méid nach mó ná 0,4 ghram in aghaidh an lítir le haghaidh fíonta dearga.

Comhlíonann an aigéadacht iomlán, an méid dé-ocsaíde sulfair iomlán agus an neart alcóil foriomlán na rialacha a leagtar síos i reachtaíocht an Aontais Eorpaigh. Leis na fíonta geala tairgtear cothroime a mbaineann ardleibhéal úire léi. Agus iad galánta agus fíneálta, baineann cáilíocht mhaith mhianrach leo chomh maith le raon leathan de bhlasanna bláthacha agus torthaíocha.

Áirítear ar an dath a bhíonn ar na fíonta rosé raon d’imireacha idir bándearg éadrom agus dath an bhradáin. Baineann beagán aigéadachta agus úire iomráiteach leo, bíonn siad olartha go maith agus bíonn dea-bholaithe torthaí orthua de ghnáth.

Aithnítear na fíonta dearga mar gheall ar na dea-bholaithe láidre torthaí a bhíonn orthu, a ngabhann blasanna spíosraí, leathair agus liocrais leo uaireanta.

Saintréithe anailíseacha ginearálta Uasmhéid nirt alcóil iomláin (mar % den toirt) Íosmhéid nirt alcóil iarbhír (mar % den toirt) Íosmhéid aigéadachta iomláine Uasmhéid aigéadachta luainí (mar mhilleachoibhéisí in aghaidh an lítir) 14,3 Uasmhéid dé-ocsaíde sulfair iomláine (mar mhilleagraim in aghaidh an lítir)

2. Fíonta dearga

TUAIRISC ACHOMAIR I SCRÍBHINN

Tá na saintréithe anailíseacha seo a leanas sna fíonta:

— Neart alcóil nádúrtha íosta de réir toirt: 11 %

— Uasmhéid siúcra choipthigh (glúcós agus fruchtós): 2,5 ghram in aghaidh an lítir

— Uasmhéid aigéid mhalaigh: méid nach mó ná 0,4 ghram in aghaidh an lítir le haghaidh fíonta dearga.

Comhlíonann an aigéadacht iomlán, an méid dé-ocsaíde sulfair iomlán agus an neart alcóil foriomlán na rialacha a leagtar síos i reachtaíocht an Aontais Eorpaigh.

Aithnítear na fíonta dearga mar gheall ar na dea-bholaithe láidre torthaí a bhíonn orthu, a ngabhann blasanna spíosraí, leathair agus liocrais leo uaireanta.

Saintréithe anailíseacha ginearálta Uasmhéid nirt alcóil iomláin (mar % den toirt) Íosmhéid nirt alcóil iarbhír (mar % den toirt) Íosmhéid aigéadachta iomláine Uasmhéid aigéadachta luainí (mar mhilleachoibhéisí in aghaidh an lítir) 16,3 Uasmhéid dé-ocsaíde sulfair iomláine (mar mhilleagraim in aghaidh an lítir)

5. Cleachtais fíonóireachta

1. Cleachtais fíoneolaíochta shonracha

a. Cleachtas fíoneolaíochta sonrach

Toirmisctear an gualach fíoneolaíochta a úsáid agus fíonta rosé á ndéanamh, bíodh sé leis féin nó measctha in ullmhúcháin.

- Ceadaítear teicnící laghdúcháin chun na fíonta dearga a shaibhriú, agus tá an ráta uasta maidir le tiúchan páirteach socraithe ag 10 % i ndáil leis na toirteanna a úsáidtear.

Tar éis an tsaibhrithe, níor cheart neart alcóil iomlán na bhfíonta de réir toirte a bheith níos mó ná na méideanna seo a leanas: 12 % le haghaidh fíonta geala, 12 % le haghaidh fíonta rosé, 12,5 % le haghaidh fíonta dearga.

Anuas ar na forálacha thuasluaite, comhlíonann na cleachtais fíoneolaíochta a bhaineann leis na fíonta seo na ceanglais a leagtar síos ar leibhéal an Chomhphobail agus sa Chód Tuaithe agus Iascaireachta Muirí.

b. An modh saothraithe

Is é dlús plandála íosta na bhfíniúnacha 5 000 planda in aghaidh an heicteáir.

Is é 1,80 méadar nó níos lú an fad idir na sraitheanna, agus is é idir 0,90 agus 1.30 méadar an spásáil idir phlandaí sa tsraith chéanna.

Déantar na fíniúnacha a phrúnáil agus nuair a bhíonn 10 mbachlóg ar a mhéad ar an bplanda:

— prúnáil Guyot simplí nó dúbailte,

— nó prúnáil mheasctha le huasmhéid de 5 spor ar an bplanda.

Déantar an phrúnáil roimh an 31 Bealtaine an bhliain bhuainte.

c. Gualach

Srian maidir le fíonóireacht

Maidir le fíonta rosé a dhéanamh, ceadaítear úsáid a bhaint as gualach fíoneolaíochta le haghaidh na n-úrfhíonta agus fíonta óga atá fós faoi choipeadh, laistigh de theorainn 15 % de thoirt na bhfíonta rosé arna ndéanamh ag saothróir fíona ainmnithe le haghaidh buainte sonraí, ag uasmhéid 60 gram in aghaidh an heictilítir.

2. Uastáirgeacht

a. Fíonta geala agus rosé

66 heictilítear in aghaidh an heicteáir

b. Fíonta dearga

62 heictilítear in aghaidh an heicteáir

6. Limistéar geografach críochaithe

Buantar na fíonchaora agus déantar agus forbraítear na fíonta laistigh de bhardais roinn an Vendée a liostaítear thíos, mar a d’fhormheas National Institute of Origin and Quality [An Institiúid Náisiúnta Tionscnaimh agus Cáilíochta] ag cruinniú an choiste náisiúnta inniúil an 10 Feabhra 2011. Maidir le teorainn an limistéir sin, ar an dáta ar a mbeidh an tsonraíocht seo formheasta ag an gcoiste náisiúnta ábhartha, beidh na bardais seo a leanas nó codanna díobh cuimsithe ann, bunaithe ar Chód Geografach Oifigiúil 2021:

Auchay-sur-Vendée (críoch bhardas tarmligthe Auzay amháin), Brem-sur-Mer, Bretignolles-sur-Mer, Le Champ-Saint-Père, Chantonnay, Château-Guibert, La Couture, L’Ïle-d’Olonne, Longèves, Mareuil-sur-Lay-Dissais, Les Sables d’Olonne (críoch bhardas tharmligthe Olonne-sur-Mer amháin), Pissotte, Le Poiré-sur-Velluire, Rives de l’Yon, Rosnay, Le Tablier, Vairé, Vix.

7. Cineál/cineálacha fíniúna

Cabernet Franc N

CHARDONNAY B

Chenin B

Négrette N

Pinot Noir N

8. Tuairisc ar an nasc (na naisc)

Tá an limistéar geografach suite idir talamh féaraigh Vendée, ó thuaidh, agus má Luçon ó dheas, áit ina bhfástar gránbharra. Síneann teorainn na Masaífe Armoricain ón iarthar chuig an oirthear, agus ó Sables-d’Olonne ar chósta an Atlantaigh chomh fada le Fontenay-le-Comte. Cuirtear fíonghoirt sna limistéir ina thrasnaíonn an líonra hidéagrafach an teorainn sin, go minic ar fhánaí atá idir 3 % agus 5 % a bhfuil a n-aghaidh ó dheas nó siar ó dheas go príomha. Tá na heintitis gheografacha éagsúla dáilte mar a leanas: “Brem” timpeall riasc Olonne; “Mareuil” agus “Chantonnay” feadh ghleannta an Lay agus an Yon; agus Vix’ agus “Pissotte” ar thaobhanna na gcnoc feadh abhainn an Vendée. Cuimsítear tailte as 18 mbardas i ndeisceart na roinne Vendée sa limistéir geografach sin.

I dtéarmaí geolaíocha, tá an limistéar geografach sin aonfhoirmeach a bheag nó a mhór, tá sé suite ar chiumhais bhun criostalta na Masaífe Armoricain, taobh le foirmíochtaí aolchloiche Iúrasach. Is de dhéantús scealla agus riailíte den chuid is mó an fostratam geolaíoch, tá naghas agus amfabóilít anseo is ansiúd, agus fiú aolchloch i gcás shonrúchán geografach “Vix”. De ghnáth, áfach, bíonn aolchloch den sórt sin clúdaithe ag dobhar-shil-leagan de ghaineamh agus gairbhéal ón ré Threasach. Dá thoradh sin, bíonn ithreacha donna aigéadacha ina mbíonn cion ard de bhlúirí garbha sna dáileachtaí críochaithe a shonraítear chun fíonchaora a bhuaint. Tá siad éagsúil, go bunúsach, ó ithreacha doimhne dúrabháin an talún fhéaraigh, ó thuaidh, agus ithreacha torthúla cré na má níos faide ó dheas. Aeráid mhuirí agus measartha atá i ndeisceart Vendée, áit a mbíonn sé i bhfad níos teo ná mar a bhíonn an talamh féaraigh atá suite níos faide ó thuaidh. Thar aon ní eile, baineann níos lú báistí agus níos mó gréine leis an aeráid sa deisceart, agus ganntanas báistí sa samhradh. Bíonn níos mó gréine sna ceantair Olonne agus La Rochelle ná mar a bhíonn ag aon cheantar eile ar chósta an Atlantaigh, agus meán de 1 430 uair an chloig gréine acu in aghaidh na sé mhí idir mí an Mheithimh agus mí Mheán Fómhair. Idir 12 °C agus 12.5 °C a bhíonn raon meánach bliantúil na teochta, agus méadaíonn raon na teochta ón iarthar go dtí an t-oirthear de réir mar is airde an talamh agus is lú an tionchar ón mhuir.

Tuairisc ar na tosca daonna is ábhartha maidir leis an nasc geografach

Tá tagairtí san iliomad doiciméad do dheachúna a gearradh ar tháirgí na bhfíniúnacha agus a íocadh leis na mainistreacha agus na prióireachtaí sa réigiún, rud is fianú, mar sin, gur forbraíodh fíonsaothrú in Vendée sna Meánaoiseanna. San aonú céad déag, tosaíodh trádáil bheoga leis an Ollainn i bhfíonta ó shonrúchán geografach “Brem”. Idir an dara céad déag agus an cúigiú céad déag, tugadh fíonta ó shonrúchán geografach “Mareuil” ar bháirsí go dtí calafoirt Saint-Benoist agus Moricq-sur-le-Lay. Aistríodh ansin go dtí La Rochelle iad, áit ar luchtaíodh iad agus ónar seoladh go Sasana iad.

Ní rabhthas ar an eolas arís ar na cineálacha fíonta a úsáideadh go dtí gur chuir Rabelais, a raibh cónaí air i Fontenay-le-Comte agus Maillezais idir 1520 agus 1528, an t-eolas sin i scríbhinn. Sá séú céad déag agus sa seachtú céad déag bhí Chenin B (“Franc Blanc” in “Brem”, “Blanc d’Aunis’in ‘Vix’) ar an gcineál geal ba mhó saothraithe. Ba iad Pinot Noir N agus go háirithe Négrette N na cineálacha fíonchaora a bhí i dtreis le haghaidh fíonta rosé agus fíonta dearga. Tugadh ‘Pinot Rosé’ nó ‘Bourgogne’ ar Négrette N in ‘Brem’; tugadh ‘Ragoûtant’ air in ‘Mareuil’ agus ‘Chantonnay’; agus ‘Folle Noire’ in ‘Vix’. Ba ón ochtú cead déag i leith a tugadh an cineál Cabernet Franc N isteach.

Sa naoú céad déag rinneadh leathnú sonrach ar an bhfíonsaothrú in Vendée, agus faoi 1880 bhí 18 000 heicteáir clúdaithe. I ndiaidh ionsaí phylloxera, chuaigh na táirgeoirí i ndeisceart Vendée i mbun fíonsaothrú speisialaithe agus rinne siad na fíonghoirt ar na fánaí a raibh an nochtadh ab fhearr acu a athshlánú trí úsáid a bhaint as beangáin de chineálacha traidisiúnta. Rinneadh na beangáin a fhorlíonadh go príomha leis na cineálacha Gamay N, Chardonnay B agus Cabernet Sauvignon N. In ‘Vix’ agus ‘Brem’, ag brath ar an earnáil a bhí i gceist, cuireadh na cineálacha” Sauvignon B agus Grolleau Gris G faoi seach leo.

Tar éis an Dara Cogadh Domhanda, theastaigh ó na táirgeoirí na cúig lárionaid táirgthe stairiúla a aontú. Cruthaíodh an lipéad “Anciens Fiefs du Cardinal” in 1953. Baineann an tagairt sin le Richelieu, a ceapadh mar Easpag Luçon in 1608 agus a rinne éacht i gcur chun cinn na bhfíonta ón sonrúchán geografach “Mareuil”. Eagraíodh agus sainmhíníodh na rialacha le haghaidh táirgthe agus mar sin cumasaíodh feabhsú na cáilíochta agus tugadh urramú i gcomhthráth don idirdhealú áitiúil idir na cineálacha. Aithníodh na “Vins des Fiefs Vendéens” mar shonrúchán tionscnaimh simplí in 1965; mar “vins de pays” in 1974; agus mar “vin délimité de qualité supérieure” in 1984. Cuireadh tús leis an nós imeachta le haghaidh aitheantas mar shonrúchán tionscnaimh cláraithe in 1991.

In 2009, bhí 480 heicteár clúdaithe le fíonghoirt a bhí á saothrú ag thart ar 40 saothraí, agus táirgeadh meánach bliantúil de 27 000 heictilítear á bhaint amach acu. Agus as an méid sin, ba fíonta rosé iad 45 % de, fíonta dearga iad 40 % de agus fíonta geala iad 15 % de. Leis na fíonta geala tairgtear cothroime a mbaineann ardleibhéal úire léi. Agus iad galánta agus fíneálta, baineann cáilíocht mhaith mhianrach leo chomh maith le raon leathan de bhlasanna bláthacha agus torthaíocha.

Áirítear ar an dath a bhíonn ar na fíonta rosé raon d’imireacha idir bándearg éadrom agus dath an bhradáin. Baineann beagán aigéadachta agus úire iomráiteach leo, bíonn siad olartha go maith agus bíonn dea-bholaithe torthaí orthua de ghnáth.

Aithnítear na fíonta dearga mar gheall ar na dea-bholaithe láidre torthaí a bhíonn orthu, a ngabhann blasanna spíosraí, leathair agus liocrais leo uaireanta. I gcás na sonrúchán geografach “Brem” agus “Pissotte”, is minic a bhíonn idir dath an rúibín agus dath an ghairnéid orthu, agus iad maothlach agus maorga. I gcodarsnacht leis sin, d’fhéadfadh dath níos doimhne a bheith ar na fíonta ó “Mareuil”, “Chantonnay” agus “Vix” agus bíonn struchtúr níos fearr acu sa bhéal. Aeráid an deiscirt go sainiúil atá i ndeisceart an Vendée agus í breá grianmhar ann. Mar gheall ar an toisc sin, agus gur fánaí d’ithir chlochach agus dromchlaí de thionscnamh siosta agus riailít den chuid is mó atá le fáil in Vendée, chuathas i mbun fíonsaothraithe sa limistéar geografach sin sa chaoi gur tosaíodh traidisiún fada de tháirgeadh fíonta rosé agus dearga go príomha. Is ionann na fíonta sin le chéile agus 85 % ar an meán de tháirgeadh an tsonrúcháin tionscnaimh chláraithe.

Bhí tionchar ag suíomh geografach na bhfíonghort freisin, is é sin idir Val de Loire agus an limistéar thiar theas, ar na cineálacha a caomhnaíodh thar na glúnta. Dá bhrí sin tá grúpa bunaidh de chineálacha sna fíonghoirt agus cumasctar tionchair iontu ón Loire (Chenin, Cabernet Franc, Grolleau Gris) le tionchar mór-roinne (Pinot Noir, Gamay) agus le tionchair ón iardheisceart (Négrette, Cabernet-Sauvignon). Is é Chenin B an cineál is treise i measc na the bhfíonta geala. Maidir leis na fíonta rosé, is iad na príomhchineálacha Pinot Noir N agus Gamay N agus is iad Pinot Noir N, Cabernet Franc N agus Négrette N na cineálacha atá mar bhonn do na fíonta dearga. I ngach cás, ráthaítear saintréith thipiciúil an táirge.

Meabhraítear, áfach, i stair leithleach gach sonrúcháin gheografaigh go bhfuil bealaí trádála éagsúla ar bun le fada an lá. Iompraíodh fíonta shonrúchán geografach “Brem” trí chalafort Saint-Martin-de-Brem; iompraíodh fíonta “Mareuil” agus “Chantonnay” trí ghleann abhainn an Lay; agus iompraíodh fíonta “Vix” agus “Pissotte” trí bhéal an Vendée. Agus na héagsúlachtaí i dtosca nádúrtha á gcur san áireamh acu, i.e. ithir agus aeráid, le himeacht ama chuaigh táirgeoirí áitiúla i mbun straitéisí éagsúla a aimsiú le haghaidh cineálacha fíniúna agus cleachtais chumaisc. Mar thoradh ar an méid sin bíonn difríochtaí fíneálta i mblas na bhfíonta agus rannchuidítear le saibhreas na bhfíonta sa sonrúchán tionscnaimh cláraithe sin. Dá bhrí sin, ní raibh an cleachtas ann riamh fíonta ó na cúig eintiteas gheografacha a chumasc agus fós níl sé inmhianaithe sin a dhéanamh.

Ó 1985 i leith forbraíodh cáil shonrúchán tionscnaimh cláraithe “Fiefs vendéens” go suntasach agus tháinig méadú faoi dhó ar na méideanna fíonta a chuirtear ar an margadh. Is breá le lucht saoire ar chósta Vendée úrmhaireacht agus úire na bhfíonta agus na dea-bholaithe torthaíocha atá orthu. Ciallaíonn éagsúlacht na bhfíonta gur féidir iad a mheaitseáil leis an ngastranamaíocht réigiúnach i gcónaí.

9. Coinníollacha breise fíor-riachtanacha (pacáistiú, lipéadú, ceanglais eile)

Lipéadú

Creat dlíthiúil:

Reachtaíocht náisiúnta

An cineál coinníll breise:

Forálacha breise a bhaineann le lipéadú

Tuairisc ar an gcoinníoll:

Bíonn ceann de na sonrúcháin gheografacha fhorlíontacha seo a leanas i ndiaidh ainm an tsonrúcháin tionscnaimh chláraithe:

— “Brem”

— “Chantonnay”

— “Mareuil”

— “Pissotte”

— “Vix”.

Tá feidhm aige sin maidir le fíonta a chomhlíonann na coinníollacha táirgeachta a leagtar síos sa tsonraíocht le haghaidh gach ceann de na sonrúcháin sin.

Is féidir an sonrúchán geografach breise “Val de Loire” a chur i ndiaidh ainm an an tsonrúcháin tionscnaimh chláraithe, i gcomhréir leis na rialacha a leagtar síos sa tsonraíocht.

An fhaisnéis roghnach uile, déantar í a phriontáil ar na lipéid ina litreacha nach féidir a bheith níos mó, ar airde, ar leithead ná ar thiús, ná dhá oiread mhéid na litreacha lena gcruthaítear ainm an tsonrúcháin tionscnaimh chláraithe.

Lipéadú

Creat dlíthiúil:

Reachtaíocht náisiúnta

An cineál coinníll breise:

Forálacha breise a bhaineann le lipéadú

Tuairisc ar an gcoinníoll:

Méid na litreacha d’ainmneacha geografacha breise “Brem”, “Chantonnay”, “Mareuil”, “Pissotte” agus “Vix”, ní fhéadfaidh sé a bheith níos mó, ar airde, ar leithead ná ar thiús, ná méid na litreacha lena gcruthaítear ainm an tsonrúcháin tionscnaimh chláraithe.

Méid na litreacha d’ainm geografach breise “Val de Loire”, ní fhéadfaidh sé a bheith níos mó, ar airde, ar leithead, ná ar thiús, ná dhá thrian de mhéid na litreacha lena gcruthaítear ainm an tsonrúcháin tionscnaimh chláraithe.

Toirmisctear ainm an chineáil fíniúna a lua ar an lipéad ar a mbíonn an fhaisnéis éigeantach uile.

Is féidir bliain na bhfíonta a mhaíomh más iad fíonchaora na bliana sin amháin a úsáideadh chun na fíonta a dhéanamh.

I gcás fíonta lena ngabhann an sonrúchán tionscnaimh cláraithe “Fiefs Vendéens”, féadfar eintiteas geografach níos lú a shonrú ar a lipéid, ar choinníoll gurb amhlaidh an méid seo a leanas: is suíomh cláraithe é; bíonn sé le feiceáil ar an dearbhú buainte; tá ainm an tsuímh chláraithe le feiceáil díreach faoin sonrúchán, agus tá sé priontáilte ina litreacha nach mó, ar airde ná ar tiús, ná leath de mhéid na litreacha lena gcruthaítear ainm an tsonrúcháin tionscnaimh chláraithe.

Nasc chuig an tsonraíocht táirge

https://info.agriculture.gouv.fr/gedei/site/bo-agri/document_administratif-ab074c84-057d-4f28-8501-8c98876fe25a

(1) IO L 9, 11.1.2019, lch. 2.